32 яшьлек Алмазның язмышын берничә көн хәл итәргә мөмкин

	Казанда яшәүче 32 яшьлек Алмаз Төхфәтулинның язмышы кыл өстендә тора. Аңа ясаласы операция көне 18 гыйнварга билгеләнгән. Әмма шул көнгә кирәкле сумманың әле 100 меңе генә җыелган. Бер атна эчендә тагын 1 миллион сум акча табарга кирәк!	 Алмазның әнисе Рәйсә ханым әнә шул уй белән яши. “Улым авырый башлаганнан бирле, тор­мыш­ның мәгънәсе калмады. Үземне ниндидер томан эчендә кебек хис итәм. Ашавым ашау, йокым йокы түгел. Баламны югалтасым килми”, – ди ул. Рәйсә ханым бу авыруның нинди мәкерле икәнен белә. Нәкъ шушы чир аның ирен дә алып китә. Әнә шуңа да ул улын коткарырга дип өзгәләнә. Ирен җирләгәннән соң да, күңеленә, бу авыру әле тагын берәр якын кешемдә баш калкытыр, дигән уй килеп тә карамый. “Улым башта хәл юк дип зарланды, тора-бара баш авыртулары барлыкка килде. Кан анализлары биреп карагач, анда лейкоз икәне ачыкланды”, – дип сөйли әнисе.
 
Баштарак егеткә бу хакта әйтмиләр. Әмма ул интернеттан чире турында мәгълүматны тиз таба. Төшенкелеккә бирелми, дини китаплар укып, Аллаһка якыная. Мәчеткә дә йөри башлый. Алмаз шулай итеп, үзенә килгән авыруны җиңеләйтмәкче була. Дингә килүнең могҗизалы яклары да була. Хастаханәдә кылган догалар, теләгән теләкләр бушка китми. Көтмәгәндә гемоглобин нормага килә. Әнә шуңа да Алмаз терелүгә өмет итә. “Алмаз өчен мин дә, абыйсы да донор була алмадык. Күзәнәк­ләребез туры килмәде. Шуңа да акча кирәк. Алмазга туры килә торган арка мие күзәнәге дә табылды. Ничек тә операция ясатырга иде. Үзебезнең җыйган акчабыз да юк. Булганы да дарулар өчен, тикшеренүләр узарга китеп бара. Баштарак, кешеләрдән уңай­сызланып, бу хакта беркемгә дә әйтмәдем. Хәзер башка чарам калмады. Бар өметем – игелекле ке­шеләрдә генә”, – ди Рәйсә ханым.
 
Алмазга ярдәм итәргә теләүче­ләр өчен исәп-хисап счеты:
 
Саклык банкы картасы4276620029245002. 
	Гөлгенә ШИҺАПОВА	
Ватаным Татарстан

	№ --- | 13.01.2017	


